Riešenie odpustenia dlhu Libérie voči Medzinárodnému menovému fondu

V súčasnom období sa v rámci Medzinárodného menového fondu rieši problematika vyrovnania záväzkov po splatnosti a odpustenia dlhu Libérie voči Medzinárodnému menovému fondu (ďalej len MMF). Riešenie danej problematiky navrhla skupina krajín G8 v spolupráci s MMF.

Krajiny G8 sa rozhodli prispieť na odpustenie dlhu Libérie voči MMF, ktorý k 30. septembru 2007 bol vo výške 537 mil. SDR (Special Drawing Rights – Zvláštne práva čerpania) a očakáva sa, že k oddlženiu Libérie voči MMF prispeje aj väčšina členských krajín, najmä rozvinutých.

Všetky krajiny Belgickej konštituencie MMF, ktorej členom je aj Slovenská republika (Rakúsko, Bielorusko, Belgicko, Česká republika, Maďarsko, Kazachstan, Luxembursko, Slovinsko, Slovenská republika), vyjadrili záujem prispieť na financovanie dlhu Libérie, okrem Turecka, ktoré zdôvodnilo svoj krok vysokou zadlženosťou voči MMF. Podiel SR na oddlžení Libérie voči MMF je 1,6 mil. SDR.

Na základe žiadosti výkonného riaditeľa Belgickej konštituencie MMF, guvernér NBS, ktorý zastupuje SR v MMF, vyjadril dňa 29. júna 2007 podporu riešeniu zadlženosti Libérie voči MMF a zároveň požiadal MMF o informáciu o technickej realizácii uvedeného finančného oddlženia.

Výkonná rada MMF na svojom poslednom zasadnutí k otázke Libérie rozhodla o postupe pre financovanie vyrovnania nesplatených záväzkov a odpustení dlhu a následne poskytla informácie o technike realizácie danej transakcie. Podľa rozhodnutia MMF časť z rezervných zdrojov (z účtov SCA-1 a Deferred Charges Adjustments) bude uvoľnená pre členské krajiny. Prostriedky na týchto účtoch sú tvorené z prirážok k inkasovaným úrokom za úvery, ktoré MMF poskytuje, ako aj zrážkami z úrokov platených Medzinárodným menovým fondom. Tieto prostriedky slúžia ako rezervy na krytie strát v prípade nesplácaných záväzkov voči MMF. 

MMF zároveň  zriadil na prevod prostriedkov na oddlženie Libérie 2 účty: 

•	Administrated Account for Liberia, na tento účet bude prevedená časť finančných zdrojov krajín, ktoré k tomu dali súhlas, a to z účtov MMF SCA-1 a Deferred Charges Adjustments; a

•	SCA-1/Deferred Charged Administered Accounts – je to novovytvorený medziúčet založený MMF na presun prostriedkov na vyrovnanie dlhu Libérie.

Presuny na tieto účty sa môžu uskutočniť na základe súhlasu Výkonnej rady MMF, keď generálny riaditeľ MMF potvrdí, že získal súhlas krajín s presunom minimálne 530 mil. SDR.

Dňa 28. septembra 2007  Rodrigo de Rato y Figaredo, bývalý generálny riaditeľ MMF, požiadal listom guvernéra NBS, aby sa Slovenská republika vyjadrila k zámeru MMF riešiť zadlženosť Liberie, tzn. prisľúbila poskytnúť v plnom rozsahu časť svojho podielu na rezervných účtoch SCA-1 (1,1 mil. SDR) a   Deferred charges adjustments (0,5 mil. SDR) spolu v navrhovanej výške 1,6 mil. SDR (súčasný ekvivalent cca. 59,7 mil. SKK) na zabezpečenie finančných prostriedkov pre Libériu. 

Navrhované riešenie by v praxi znamenalo, že buď NBS dá súhlas na prevod prostriedkov vo výške 1,6 mil. SDR v rámci účtov MMF, alebo MMF Národnej banke Slovenska poukáže z rezervných zdrojov MMF z účtu SCA-1 a Deferred charges adjustments prostriedky vo výške 1,6 mil. SDR, ktoré by Národná banka Slovenska na požiadanie MMF zaslala na špeciálny účet MMF pre Libériu.

Pre krajiny, ktoré z rôznych príčin nedajú súhlas k presunu svojho podielu, navrhol MMF ďalšie varianty riešenia:

•	možnosť prispieť svojím podielom do PRGF-HIPC Trust–fondu určenému na pomoc chudobným krajinám;
•	možnosť previesť svoj podiel na svoj medziúčet a následne po dodatočnom súhlase kompetentných orgánov prispieť na účet Libérie;
•	možnosť previesť svoj podiel na svoj účet;
•	možnosť rozdeliť svoj podiel na viacero rôznych účtov.

Od roku 2006 je SR zaradená medzi krajiny participujúce na Finančnom transakčnom pláne (FTP) - hlavnom finančnom mechanizme MMF, ktorého prostredníctvom ekonomicky silné krajiny požičiavajú finančné prostriedky krajinám MMF s problematickou platobnou bilanciou. Návrh zabezpečenia z toho vyplývajúcich záväzkov schválila vláda SR svojím uznesením č. 823 z 19. októbra 2005. Vzhľadom na prestížnu pozíciu jednej zo 48 donorských krajín, ktorú SR týmto získala, sa očakáva aj naša aktívna participácia na  odpustení dlhu Libérie.

Národná banka Slovenska odporúča vláde SR odsúhlasiť odpustenie dlhu Libérie voči MMF a poveriť Národnú banku Slovenska realizáciou operácií vyplývajúcich z participácie SR na riešení odpustenia dlhu Libérie voči Medzinárodnému menovému fondu.